Președintele Franței, Francois Hollande, va inaugura fabrica Airbus de la Ghimbav pe 13 septembrie, potrivit unor surse apropiate investitorilor. Potrivit lui Serge Durand, directorul general al Airbus Helicopters Industries, primul elicopter produs la Ghimbav va fi livrat abia la finele lui 2017, dar începând din luna septembrie 2016 fabrica devine funcțională și operativă.

Compania intenționează ca în cazul în care proiectul H215 se dovedește unul de succes să aducă la Brașov și alte proiecte. „Deocamdată am încheiat un protocol cu companiile aeronautice din România – IAR Ghimbav, Aerostar, Aerotech și Turbomecanica – pentru a deveni furnizori de piese pentru elicopterul care va fi produs în România, acesta urmând a fi produs în totalitate cu piese produse în România”, a declarat acesta. Durand a mai arătat că la Ghimbav se va produce, în prima fază, variantă civilă a H215, urmând ca cea militară să fie transferată peste câțiva ani de la fabrica din Franța către cea din Brașov. În plus, în 2019, Durand speră ca peste 30 de ingineri din România să lucreze la designul elicopterelor care vor fi produse la Ghimbav, compania intenționând să dezvolte aici și un centru de cercetare-dezvoltare.

Valoarea investiției totale în noul proiect Airbus Helicopters de la Ghimbav este de 55,7 milioane de euro, din care ajutorul statului român este de maxim 5,2 milioane de euro.

„Vom ajunge până la 350 de angajați la fabrica din Ghimbav în 2019, atunci când vom începe să producem câte 15 elicoptere H215 pe an”.

Distribuie articolul: Facebook

Twitter

Email

Listare

